12-asis lietuvių policijos batalionas

12-asis (2-asis) lietuvių policijos batalionas – iš lietuvių suformuotas pagalbinis karinis dalinys, kovęsis Trečiojo Reicho pusėje. Bataliono kariai saugojo karinius, strateginius objektus, sovietų karo belaisvių stovyklas, dalyvavo baudžiamosiose operacijose prieš partizanus ir civilius gyventojus (Holokaustas) vokiečių okupuotose Lietuvos ir SSRS teritorijose.

 Formavimas 
2-asis (12-asis) lietuvių policijos batalionas pradėtas formuoti Kaune 1941 m. rugpjūčio 7 d. iš TDA bataliono karininkų ir kareivių. Vadas – majoras Antanas Impulevičius. Batalionas buvo sudarytas iš 3 kuopų. Kuopų vadais buvo paskirti Zenonas Kemzūra, Juozas Krikštaponis ir Juozas Ūselis. 1941 m. rugpjūčio 26 d. 2–asis  lietuvių policijos batalionas buvo sukomplektuotas. Batalione buvo 23 karininkai ir 445 kareiviai. Batalionų kariai iš pradžių dėvėjo Lietuvos Respublikos kariuomenės uniformas.  Pagrindiniai bataliono karių identifikavimo ženklai buvo raiščiai, kurie buvo ryšimi ant kairiosios rankos. Batalionas buvo pavaldus SS ir policijos vadui Lietuvoje, tačiau, priklausomai nuo vykdytų tarnybų užfrontėje, buvo pavaldus ir vokiečių komendantūroms, užnugario kariuomenės vadovybei.

 Bataliono veikla 
1941 m. rugsėjo mėn. 2–ojo lietuvių policijos bataliono padaliniai vedė ir saugojo sovietų karo belaisvių darbo komandas iš Kauno VI forto, kuriame buvo įrengta karo belaisvių stovykla Nr. 336 į VII fortą. 1941 m. rugsėjo 11–12 d. vokiečių ir 2–ojo policijos bataliono padaliniai Užusalių kaime (Jonavos raj., Kauno apskritis) suėmė apie 200 žmonių, laikytų prijaučiančiais komunistams ir įtariamų palaikius ryšį su partizanais. Po selekcijos buvo sušaudyti 48 rusų tautybės civiliai.

1941 m. spalio 3 d.  11–ojo vokiečių rezervinės policijos bataliono vado majoro Franco Lechtchalerio įsakymu vokiečių batalionas kartu su 2–uoju lietuvių policijos batalionu gavo užduotį 1941 m. spalio 6 d. išvykti į okupuotą Baltarusiją „valymui ploto nuo ten užsilikusių bolševikų kariuomenės likučių ir bolševikų partizanų“. Štabas dislokavosi Minske. 1941 m. spalio 8 d. 2-ojo bataliono kareiviai Dukoros miestelyje sušaudė 617 žydų. Spalio 14 d. Smilavičių miestelyje batalionas sušaudė 1300 civilius. Spalio 15, 16 ir 18 d. batalionas Minske sušaudė 1775 žydus ir komunistus. Spalio 28-29 d. bataliono kareiviai Slucke nužudė apie 5000 žydų. Žudynėms paprastai vadovavo Vokietijos karininkai, o vykdydavo bataliono kareiviai. lapkričio 9-10 d. Barysave batalionas sušaudė 8000 civilių žmonių. Iš viso 1941 m. rudenį bataliono kariai kartu su vokiečiais sušaudė apie 46000 žmonių (tarp jų apie 9000 sovietų karo belaisvių).

1941 m. gruodžio 20 d. batalionas buvo pavadintas 12–uoju policijos batalionu. 1942–1944 m. Baltarusijoje lietuvių pagalbinės policijos batalionas buvo siunčiamas į aktyvius sovietų partizanų veiklos regionus. 1942 m. spalio 18 d. 1–osios kuopos 22 karių būrys, vadovaujamas viršilos Vlado Petrausko, buvo paskirtas atimti maisto produktus ir išžvalgyti Kapyliaus apylinkėje esantį tarybinį kolūkį. Miškingoje vietovėje netoli minėto kolūkio lietuvių kariai pateko į sovietų partizanų pasalą ir buvo apšaudyti. Buvo sužeisti 4 ir žuvo 3 bataliono kariai (tarp jų buvo viršila V. Petrauskas). Susirėmimų metu buvo aukų ir iš partizanų pusės. Po šios pasalos vokiečių ir lietuvių dalinys vėl vyko į kolūkį ir sudegino barake įrengtą partizanų ligoninę su ten esančiais žmonėmis. Iš viso Baltarusijoje žuvo ne mažiau kaip 34 bataliono kariai.

1944 m. 12-asis lietuvių policijos batalionas dėl karių dezertyravimo ir antipartizaninėse akcijose patirtų nuostolių buvo prijungtas prie 15-ojo policijos bataliono.

 Šaltiniai 

 Literatūra 
 Andriejus Stoliarovas. Lietuvių pagalbinės policijos (apsaugos) 12-asis batalionas 1941 – 1944 metais

Kategorija:Nacių okupacija Lietuvoje
Kategorija:Trečiojo Reicho lietuvių kariniai vienetai
Kategorija:Holokaustas Lietuvoje